L-allarm dwar l-Ebola wassal għal żieda fil-ħidma ta’ sorveljanza u moniterġġ bil-għan li l-virus li s’issa qatel ftit aktar minn 4,000 ruħ ma jibqax jinfirex. L-isforzi kienu l-aktar ikkonċentrati fi Spanja fejn fl-aħħar jiem kien kkonfermat il-każ tal-infermiera Teresa Romero li qed tinżamm fi sptar f’Madrid. Sorsi qrib l-isptar qalu li l-kundizzjoni medika tagħha marret għall-aħjra fis-sigħat li għaddew. L-ajruport ta John F Kennedy, fi New York, beda jeżamina l-passiġġieri ġejjin mil-Liberja, Sierra Leone u Guinea li mal-wasla taghha iridu jwieġbu sensiela ta’ mistoqsijiet u jaraw jekk għandhomx deni. L-istess se jibda jsir f’ajruporti oħra ta’ Chicago, fi Newark, f’Washington’s Dulles u f’Atlanta. Dan qed iseħħ wara li mietet l-ewwel persuna bl-Ebola f’Texas nhar l-Erbgħa. Thomas Duncan ivjaġġa lejn l-Istati Uniti mil-Liberja u sar magħruf li huwa nfettat bl-Ebola malli wasal f’Dallas. Skont l-aħħar ċifri maħruġa mill-Għaqda Dinija tas-Saħħa juru li l-ammont ta’ nies li mietu s’issa f’din l-aħħar tifqiegħa tal-Ebola tela għal 4,033. Il-maġġoranza tal-fatalitajiet, 4,024, seħħew fil-Liberja, fi Sierra Leone u fil-Guinea, fl-Afrika tal-Punent.